title: Решение на Съвета от 11 април 2016 година за подновяване на управителния съвет на Европейския център за развитие на професионалното обучение

text:
               19.4.2016

               BG

               Официален вестник на Европейския съюз

               C 137/2

         РЕШЕНИЕ НА СЪВЕТА
   от 11 април 2016 година
   за подновяване на управителния съвет на Европейския център за развитие на професионалното обучение
   (2016/C 137/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение (1), и по-специално член 4 от него,
   като взе предвид представената от правителството на Австрия кандидатура,
   като взе предвид внесената от Комисията в Съвета кандидатура за представител на организациите на работодателите,
   като има предвид, че:

               (1)

               С решенията си от 14 юли 2015 г. (2) и 14 септември 2015 г. (3) Съветът назначи членовете на управителния съвет на Европейския център за развитие на професионалното обучение за периода от 18 септември 2015 г. до 17 септември 2018 г.

               (2)

               След оставката на г-н Reinhard NÖBAUER се освободи място за Австрия за член на управителния съвет на Центъра от категорията на представителите на правителствата.

               (3)

               Едно място на член на управителния съвет на Центъра от категорията на представителите на организациите на работодателите се освободи за Кипър вследствие на оставката на г-н Michael PILIKOS.

               (4)

               Следва да бъдат назначени членове на управителния съвет на посочения по-горе център за остатъка от настоящия мандат, който изтича на 17 септември 2018 г.,

         ПРИЕ НАСТОЯЩОТО РЕШЕНИЕ:
   Член 1
   Посочените по-долу лица се назначават за членове на управителния съвет на Европейския център за развитие на професионалното обучение за остатъка от мандата, който изтича на 17 септември 2018 г.:
   ПРЕДСТАВИТЕЛИ НА ПРАВИТЕЛСТВАТА:

               АВСТРИЯ

               г-н Eduard STAUDECKER

         ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ:

               КИПЪР

               г-н Michael ANTONIOU

         Член 2
   Настоящото решение се публикува за сведение в Официален вестник на Европейския съюз.

      Съставено в Люксембург на 11 април 2016 година.

            За Съвета

            Председател

         M.H.P. VAN DAM

      (1)  ОВ L 39, 13.2.1975 г., стр. 1.

      (2)  ОВ C 232, 16.7.2015 г., стр. 2.

      (3)  ОВ C 305, 16.9.2015 г., стр. 2.


title: Решение 2014/449/ОВППС на Съвета от 10 юли 2014 година относно ограничителни мерки с оглед на положението в Южен Судан

text:
               11.7.2014

               BG

               Официален вестник на Европейския съюз

               L 203/100

         РЕШЕНИЕ 2014/449/ОВППС НА СЪВЕТА
   от 10 юли 2014 година
   относно ограничителни мерки с оглед на положението в Южен Судан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 18 юли 2011 г. Съветът прие Решение 2011/423/ОВППС (1).

               (2)

               На 20 януари 2014 г. Съветът заключи, че в подкрепа на усилията на Африканския съюз (АС) и Междуправителствения орган за развитие и в тясно сътрудничество с международните партньори следва да бъдат разгледана възможността за налагане на целеви ограничителни мерки срещу лица, препятстващи мирния процес в Южен Судан. На 17 март 2014 г. Съветът отново потвърди, че е готов да разгледа възможността за налагане на такива мерки по отношение на Южен Судан.

               (3)

               Съветът продължава да бъде сериозно обезпокоен от положението в Южен Судан. Във връзка с това следва да бъдат наложени ограничителни мерки, насочени срещу лица, препятстващи политическия процес в Южен Судан, включително посредством актове на насилие или нарушаване на споразумения за примирие, както и срещу лица, отговорни за сериозни нарушения на правата на човека в Южен Судан.

               (4)

               От съображения за яснота ограничителните мерки, насочени срещу лица, които препятстват политическия процес в Южен Судан или които са отговорни за сериозни нарушения на правата на човека в Южен Судан, и ограничителните мерки, вече наложени с Решение 2011/423/ОВППС, доколкото се отнасят до Южен Судан, следва да бъдат обединени в един правен инструмент,

         ПРИЕ НАСТОЯЩОТО РЕШЕНИЕ:
   Член 1
   1.   Забранява се продажбата, доставката, трансферът или износът на всички видове оръжия и свързани с тях материали, включително оръжия и боеприпаси, военни превозни средства и оборудване, паравоенно оборудване и резервни части за горните за Южен Судан от граждани на държавите членки, от териториите на държавите членки или с използването на плавателни съдове или самолети под тяхно знаме, независимо дали произходът им е от териториите на държавите членки или не.
   2.   Забранява се също така:

               а)

               предоставянето, пряко или непряко, на техническа помощ, брокерски услуги или други услуги, свързани с изделията, посочени в параграф 1, или с доставката, производството, поддръжката и употребата на такива изделия на физически или юридически лица, образувания или органи в Южен Судан или за употреба в Южен Судан;

               б)

               предоставянето, пряко или непряко, на финансиране или финансова помощ, свързани с изделията, посочени в параграф 1, включително и по-специално предоставянето на безвъзмездни средства, заеми и застраховане на експортни кредити, както и застраховане и презастраховане за всякакъв вид продажба, доставка, трансфер или износ на такива изделия или за предоставянето на свързани с тях техническа помощ, брокерски услуги или други услуги, на физически или юридически лица, образувания или органи в Южен Судан или за употреба в Южен Судан;

               в)

               съзнателното и умишлено участие в дейности, чиято цел или резултат е заобикаляне на мерките, посочени в букви а) или б).

         Член 2
   1.   Член 1 не се прилага за:

               а)

               продажбата, доставката, трансфера или износа на несмъртоносно военно оборудване, предназначено единствено за хуманитарни цели, за мониторинг на спазването на правата на човека, за защитни цели или за програми за институционално изграждане на ООН, АС, Европейския съюз или Междуправителствения орган за развитие, а също така и за материалите, предназначени за операции на Европейския съюз, ООН и АС за управление на кризи;

               б)

               продажбата, доставката, трансфера или износа на небойни превозни средства, произведени или оборудвани с материали за осигуряване на балистична защита, предназначени единствено за осигуряване на защита в Южен Судан на персонал на Европейския съюз и неговите държави членки или на персонал на ООН, АС или Междуправителствения орган за развитие;

               в)

               предоставянето на техническа помощ, брокерски услуги и други услуги, свързани с оборудването или програмите и операциите, посочени в буква а);

               г)

               предоставянето на финансиране и финансова помощ за оборудването или програмите и операциите, посочени в буква а);

               д)

               продажбата, доставката, трансфера или износа на оборудване за разминиране и на материали, които се използват при операции за разминиране;

               е)

               продажбата, доставката, трансфера или износа на несмъртоносно военно оборудване, предназначено единствено за подпомагане на процеса на реформа в областта на сигурността в Южен Судан, както и предоставянето на финансиране, финансова помощ или техническа помощ, свързани с такова оборудване;

         при условие че доставките са предварително одобрени от компетентния орган на съответната държава членка.
   2.   Член 1 не се прилага и за защитните облекла, включително бронираните жилетки и военните каски, временно изнасяни за Южен Судан от персонала на Европейския съюз или неговите държави членки, персонала на ООН или на Междуправителствения орган за развитие, представителите на медиите и работещите в хуманитарната област и областта на развитието, както и свързания с тях персонал, само за тяхна лична употреба.
   3.   Държавите членки преценяват доставките по настоящия член за всеки отделен случай, като се съобразяват изцяло с критериите, заложени в Обща позиция 2008/944/ОВППС на Съвета (2). Държавите членки изискват адекватни защитни мерки срещу злоупотреба с разрешения, давани по настоящия член, и ако е необходимо, приемат разпоредби за репатриране на оборудването.
   Член 3
   1.   Държавите членки вземат необходимите мерки за предотвратяване на влизането на или транзитното преминаване през техните територии на лица, препятстващи политическия процес в Южен Судан, включително посредством актове на насилие или нарушаване на споразумения за примирие, както и на лица, отговорни за сериозни нарушения на правата на човека в Южен Судан, и на свързани с тях лица, както е посочено в приложението.
   2.   Параграф 1 не задължава никоя държава членка да откаже на собствените си граждани да влязат на нейна територия.
   3.   Параграф 1 не засяга случаите, когато държава членка е обвързана от задължение съгласно международното право, а именно:

               а)

               като държава, в която е седалището на международна междуправителствена организация;

               б)

               като държава — домакин на международна конференция, която е свикана от или е под егидата на ООН;

               в)

               по силата на многостранно споразумение, предоставящо привилегии и имунитети; или

               г)

               по силата на Договора за помирение от 1929 г. (Латерански договор), сключен от Светия престол (Ватикана) и Италия.

         4.   Параграф 3 се смята за приложим и в случаите, когато държава членка е домакин на Организацията за сигурност и сътрудничество в Европа (ОССЕ).
   5.   Съветът бива надлежно информиран винаги когато държава членка предостави дерогация съгласно параграф 3 или 4.
   6.   Държавите членки могат да предоставят дерогации от мерките, наложени с параграф 1, когато пътуването се налага на основание спешни хуманитарни нужди или на основание участие в междуправителствени срещи и срещи, проведени с подкрепата на Европейския съюз или чиито домакин е държава членка, която е поела председателството на ОССЕ, на които се води политически диалог, който пряко насърчава постигането на целите на политиката на ограничителни мерки, включително демокрацията, правата на човека и върховенството на закона в Южен Судан.
   7.   Държава членка, която желае да предостави дерогациите, посочени в параграф 6, уведомява писмено Съвета. Дерогацията се смята за предоставена, ако нито един член на Съвета не се противопостави писмено в рамките на два работни дни от получаването на уведомлението за предложената дерогация. Ако един или повече членове на Съвета се противопоставят, Съветът, като действа с квалифицирано мнозинство, може да реши да предостави предложената дерогация.
   8.   Когато съгласно параграфи 3, 4, 6 и 7 държава членка разреши влизане или транзитно преминаване през нейна територия на лица от списъка в приложението, разрешението се смята за строго ограничено до целта, за която е дадено, и до лицата, за които пряко се отнася.
   Член 4
   1.   Замразяват се всички финансови средства и икономически ресурси, принадлежащи на, притежавани, държани или контролирани от лица, препятстващи политическия процес в Южен Судан, включително посредством актове на насилие или нарушаване на споразумения за примирие, както и от лица, отговорни за сериозни нарушения на правата на човека в Южен Судан, и от свързани с тях физически или юридически лица, образувания или органи, както е посочено в приложението.
   2.   Никакви финансови средства или икономически ресурси не се предоставят пряко или непряко на или в полза на физическите или юридическите лица, образуванията или органите, посочени в приложението.
   3.   Компетентният орган на дадена държава членка може да разреши освобождаването на определени замразени финансови средства или икономически ресурси или предоставянето на определени финансови средства или икономически ресурси при такива условия, каквито сметне за необходимо, след като установи, че съответните финансови средства или икономически ресурси са:

               а)

               необходими за задоволяването на основни нужди на лица, включени в приложението, и на членове на семейството на тяхна издръжка, включително плащания на разходи за хранителни продукти, наем или ипотека, лекарства и медицинско обслужване, данъци, застрахователни премии и такси за комунални услуги;

               б)

               предназначени изключително за заплащането на разумни по размер суми за професионални услуги и за възстановяването на направени разходи, свързани с предоставени правни услуги;

               в)

               предназначени изключително за заплащането на хонорари или такси за услуги за обичайното държане или поддържане на замразени финансови средства или икономически ресурси; или

               г)

               необходими за плащането на извънредни разходи, при условие поне две седмици преди предоставяне на разрешението компетентният орган да е уведомил компетентните органи на останалите държави членки и Комисията за основанията, на които според него следва да се предостави конкретното разрешение.

         Заинтересованата държава членка информира останалите държави членки и Комисията за всяко разрешение, предоставено съгласно настоящия параграф.
   4.   Чрез дерогация от параграф 1 компетентните органи на дадена държава членка могат да разрешат освобождаването на определени замразени финансови средства или икономически ресурси, ако са спазени следните условия:

               а)

               финансовите средства или икономическите ресурси са предмет на арбитражно решение, постановено преди датата на включване в приложението на физическото или юридическо лице, образуванието или органа по параграф 1, или са предмет на съдебно или административно решение, постановено в Съюза, или на съдебно решение, изпълнимо в заинтересованата държава членка, преди или след въпросната дата;

               б)

               финансовите средства или икономическите ресурси ще бъдат използвани изключително за удовлетворяването на претенции, уважени с такова решение или признати за валидни в такова решение, в рамките на приложимите закони и подзаконови актове, отнасящи се до правата на лицата, предявили тези претенции;

               в)

               решението не е в полза на физическо или юридическо лице, образувание или орган, посочени в приложението; и

               г)

               признаването на решението не противоречи на обществения ред в заинтересованата държава членка.

         Заинтересованата държава членка информира останалите държави членки и Комисията за всяко разрешение, предоставено съгласно настоящия параграф.
   5.   Параграф 1 не възпрепятства включени в списъка физически или юридически лица, образувания или органи да извършват дължими плащания по договори, сключени от тях преди датата на включване на тези физически или юридически лица, образувания или органи в приложението, ако заинтересованата държава членка установи, че плащанията не се получават пряко или непряко от посочени в параграф 1 физически или юридически лица, образувания или органи.
   6.   Параграф 2 не се прилага за добавянето към замразени сметки на:

               а)

               лихви или други приходи по тези сметки;

               б)

               плащания, дължими по договори, споразумения или задължения, които са сключени или възникнали преди датата, на която тези сметки са станали обект на мерките, предвидени в параграфи 1 и 2; или

               в)

               плащания, дължими по силата на съдебни, административни или арбитражни решения, постановени в Съюза или изпълними в заинтересованата държава членка,

         при условие че за всички тези лихви, други приходи и плащания продължават да се прилагат мерките, предвидени в параграф 1.
   Член 5
   1.   Съветът, като действа по предложение на държава членка или на върховния представител на Съюза по въпросите на външните работи и политиката на сигурност, взема решения относно изготвянето и изменението на списъка в приложението.
   2.   Съветът съобщава на засегнатите физически или юридически лица, образувания или органи посоченото в параграф 1 решение, включително основанията за включване в списъка, пряко — ако адресът е известен, или чрез публикуване на известие, като на съответното физическо или юридическо лице, образувание или орган се дава възможност да представят възражения.
   3.   Ако бъдат представени възражения или съществени нови доказателства, Съветът прави преглед на посоченото в параграф 1 решение и информира съответното физическо или юридическо лице, образувание или орган за това.
   Член 6
   1.   В приложението се съдържат основанията за включването в списъка на лицата, посочени в член 3, параграф 1 и член 4, параграф 1.
   2.   Приложението съдържа и необходимата информация за идентифициране на съответните лица, ако е налична. Тази информацията може да включва имената, включително псевдоними, датата и мястото на раждане, гражданството, номера на паспорта и на картата за самоличност, пола, адреса, ако е известен, и длъжността или професията. По отношение на юридическите лица, образуванията или органите тази информация може да включва наименованието, мястото и датата на регистрация, регистрационния номер и мястото на дейност.
   Член 7
   За постигане на максимални резултати с мерките, изложени в настоящото решение, Съюзът насърчава трети държави да приемат ограничителни мерки, подобни на предвидените в настоящото решение.
   Член 8
   Настоящото решение влиза в сила в деня на публикуването му в Официален вестник на Европейския съюз.

   Настоящото решение се прилага до 12 юли 2015 г.
   Настоящото решение подлежи на редовен преглед. То се подновява, а при необходимост се изменя, ако Съветът прецени, че целите му не са постигнати.

      Съставено в Брюксел на 10 юли 2014 година.

            За Съвета

            Председател

         S. GOZI

      (1)  Решение 2011/423/ОВППС на Съвета от 18 юли 2011 г. относно ограничителни мерки срещу Судан и Южен Судан и за отмяна на Обща позиция 2005/411/ОВППС (ОВ L 188, 19.7.2011 г., стр. 20.)

      (2)  Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).

      ПРИЛОЖЕНИЕ
      Списък на физическите и юридическите лица, образуванията и органите, посочени в членове 3 и 4

                  Име

                  Идентификационна информация

                  Основания

                  Дата на включване в списъка

                  1.

                  Santino DENG
                  (известен също като: Santino Deng Wol)

                  Командващ Трета пехотна дивизия на Суданската народоосвободителна армия (SPLA)

                  Santino Deng е командващ Трета пехотна дивизия на SPLA, която участва в повторното превземане на Бентиу през май 2014 г. Във връзка с посоченото по-горе Santino Deng е отговорен за нарушения на 23-ото споразумение за прекратяване на въоръжените действия.

                  11.7.2014 г.

                  2.

                  Peter GADET
                  (известен също като: Peter Gatdet Yaka; Peter Cadet; Peter Gadet Yak; Peter Gadet Yaak: Peter Gatdet Yaak; Peter Gatdet; Peter Gatdeet Yaka)

                  Ръководител на антиправителствените милиции в Нуер
                  Място на раждане: Mayom County Unity State

                  Peter Gadet е ръководител на антиправителствените милиции в Нуер, осъществили нападението срещу Бентиу на 15—17 април 2014 г. в нарушение на 23-ото споразумение за прекратяване на въоръжените действия. В резултат на нападението са убити повече от 200 цивилни лица. Във връзка с посоченото по-горе Peter Gadet е отговорен за разпалване на цикъла на прояви на насилие, като по този начин е възпрепятствал политическия процес в Южен Судан, както и за тежки нарушения на правата на човека.

                  11.7.2014 г.


title: Решение на Комисията от 14 март 2002 година относно признаването на пет израелски тестови съоръжения, за които е установено, че съответстват на изискванията за добра лабораторна практика (ДЛП) в техните съответни експертни области

text:
Важна правна забележка

|

32002D0228

Официален вестник n° L 075 , 16/03/2002 стр. 0068 - 0069 специално чешко издание глава 11 том 41 стр. 50  - 51 специално испанско издание глава 11 том 41 стр. 50  - 51 специално унгарско издание глава 11 том 41 стр. 50  - 51 специално литвийско издание глава 11 том 41 стр. 50  - 51 LV.ES глава 11 том 41 стр. 50  - 51 MT.ES глава 11 том 41 стр. 50  - 51 PL.ES глава 11 том 41 стр. 50  - 51 SK.ES глава 11 том 41 стр. 50  - 51 специално словенско издание глава 11 том 41 стр. 50  - 51

		20020314Решение на Комисиятаот 14 март 2002 годинаотносно признаването на пет израелски тестови съоръжения, за които е установено, че съответстват на изискванията за добра лабораторна практика (ДЛП) в техните съответни експертни области(2002/228/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Решение 1999/662/ЕО на Съвета от 19 юли 1999 г. относно сключването на Споразумение за взаимно признаване на принципите на ОИСР за добра лабораторна практика (ДЛП) и за програмите за наблюдение на съответствието между Европейската общност и Държавата Израел [1], и по-специално член 3, параграф 1 от него,след консултация със специалния комитет, назначен от Съвета,като има предвид:(1) Вследствие на проверки, проведени от определените инспектори на ЕО между 28 март 1996 г. и 1 януари 2000 г., в съответствие с член 12 от Споразумението за взаимно признаване на принципите на ОИСР за добра лабораторна практика (ДЛП) и за програмите за наблюдение на съответствието между Европейската общност и Държавата Израел, за пет израелски тестови съоръжения е установено, че са в съответствие с изискванията ДЛП в техните съответни експертни области.(2) В съответствие с член 12 от споразумението, гореспоменатите пет тестови съоръжения следва да бъдат признати от Общността,ПРИЕ НАСТОЯЩОТО РЕШЕНИЕ:Член единственОбщността признава петте израелски тестови съоръжения, които са посочени в приложението, че съответстват на ДЛП в техните съответни експертни области.Съставено в Брюксел на 14 март 2002 година.За КомисиятаPascal LamyЧлен на Комисията[1] ОВ L 263, 9.10.1999 г., стр. 6.--------------------------------------------------20020314ПРИЛОЖЕНИЕИзраелски тестови съоръжения, за които е установено, че съответстват на изискванията за ДЛП в техните съответни експертни областиAgan Chemical Manufacturers LtdAnalytical Laboratory 77102 Ashdod,ИзраелЕкспертна област: Физикохимични изследванияAminolab LtdAnalytical Laboratory Services Weizmann Science Park 76326 Rehovot,ИзраелЕкспертна област: Аналитична и клинична химияAnalyst Research LaboratoriesHamanov Street 376111 Rehovot,ИзраелЕкспертна област: Физикохимични изследвания и аналитична и клинична химияHarlan Biotech Israel LtdKiryat Weizmann, Building ≠13B 76326 Rehovot,ИзраелЕкспертна област: Токсикологични изследванияMakteshim Chemical Works LtdPhysicochemical Research 84100 Beer Sheva,ИзраелЕкспертна област: Физикохимични изследвания--------------------------------------------------


title: Решение (ЕС) 2015/163 на Комисията от 21 ноември 2014 година относно съвместимостта с правото на ЕС на мерките, които Полша възнамерява да вземе съгласно член 14 от Директива 2010/13/ЕС на Европейския парламент и на Съвета за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудио-визуални медийни услуги (Директива за аудио-визуалните медийни услуги)

text:
               3.2.2015

               BG

               Официален вестник на Европейския съюз

               L 27/37

         РЕШЕНИЕ (ЕС) 2015/163 НА КОМИСИЯТА
   от 21 ноември 2014 година
   относно съвместимостта с правото на ЕС на мерките, които Полша възнамерява да вземе съгласно член 14 от Директива 2010/13/ЕС на Европейския парламент и на Съвета за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудио-визуални медийни услуги (Директива за аудио-визуалните медийни услуги)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудио-визуални медийни услуги (Директива за аудио-визуалните медийни услуги) (1), и по-специално член 14, параграф 2 от нея,
   като взе предвид становището на комитета, учреден съгласно член 29 от Директива 2010/13/ЕС,
   като има предвид, че:

               (1)

               С писмо от 19 август 2014 г. Полша уведоми Комисията за някои мерки, които възнамерява да вземе съгласно член 14, параграф 1 от Директива 2010/13/ЕС.

               (2)

               В срок от три месеца от уведомлението Комисията провери дали тези мерки са съвместими със законодателството на ЕС, по-специално що се отнася до тяхната пропорционалност и прозрачността на националната процедура за консултации.

               (3)

               При проверката на мерките Комисията взе предвид наличните данни за полския пазар на аудио-визуални продукти и услуги, и по-конкретно въздействието, което мерките ще окажат върху телевизионния пазар.

               (4)

               Полша е съставила списъка на събития от голямо значение за обществото по ясен и прозрачен начин след широки консултации.

               (5)

               Полските компетентни органи предоставиха подробни доказателства и данни, които дават основание на Комисията да констатира, че списъкът от определени събития, изготвен в съответствие с член 14, параграф 1 от Директива 2010/13/ЕС, отговаря на минимум два от следните критерии, считани за надеждни показатели за значимостта на събитията за обществото: i) особено широк отзвук в рамките на държавата членка, а не само значимост за онези, които обикновено следят въпросната спортна или друга дейност; ii) общопризната, особена културна значимост за населението на държавата членка, по-специално действаща като катализатор на културна идентичност; iii) участие във въпросното събитие на националния отбор в контекста на състезание или турнир с международна значимост; и iv) факта, че събитието традиционно е било излъчвано по безплатен телевизионен канал и е привличало голям брой зрители.

               (6)

               Съобщеният списък на събития от голямо значение за обществото съдържа както събития, които вече са включени в законоустановения списък, предвиден в член 20б от полския Закон за радиото и телевизията от 29 декември 1992 г., изменен на 31 март 2000 г., така и други събития, които са част от проект за наредба на Националния съвет за радио и телевизия относно списъка на събития от голямо значение за обществото. Редица определени събития — като например летните и зимните олимпийски игри, финалните и полуфиналните срещи от световните и европейските първенства по футбол — обикновено се смятат за събития от голямо значение за обществото. Списъкът включва сред тези събития и други футболни мачове с участието на полския национален отбор, в това число и квалификационни срещи. Както сочат данните, предоставени от полските компетентни органи, тези събития привличат голям брой телевизионни зрители и традиционно се излъчват по безплатен телевизионен канал. Освен това в Полша те имат особено голям отзвук, тъй като са много популярни не само сред хората, които обикновено следят спортни състезания, а и сред широката общественост. Следва също така да се отбележи, че в някои мачове от световните и европейските първенства по футбол (включително в квалификационните срещи) участва полският национален отбор.

               (7)

               Тези други футболни мачове в официални турнири, в Шампионската лига и за Купата на УЕФА, в които участва полският национален отбор или полски клубни отбори, привличат голям брой телевизионни зрители, традиционно се излъчват по безплатен телевизионен канал и в Полша имат особено широк отзвук.

               (8)

               Мачовете от световните и европейските първенства по волейбол за мъже и за жени (включително квалификационните срещи и Световната лига по волейбол за мъже), в които участва полският национален отбор, привличат голям брой телевизионни зрители и традиционно се излъчват по безплатен телевизионен канал. В Полша те освен това предизвикват значителен интерес дори сред публиката, която обикновено не следи тази дисциплина. Те включват също така участие на националния отбор в значим международен турнир. Този интерес се засилва поради факта, че полските представители имат високи постижения в посочените турнири.

               (9)

               Полуфиналните и финалните срещи от световните и европейските първенства по хандбал за мъже, освен че привличат голям брой телевизионни зрители и традиционно се излъчват по безплатен телевизионен канал, в Полша предизвикват значителен интерес дори сред публиката, която обикновено не следи тази дисциплина. Други състезания в рамките на полуфиналите и финалите на световните и европейските първенства по хандбал за мъже с участието на полския национален отбор също привличат голям брой телевизионни зрители и традиционно се излъчват по безплатен телевизионен канал. В Полша те освен това предизвикват значителен интерес дори сред публиката, която обикновено не следи тази дисциплина. Те включват също така участие на националния отбор в значим международен турнир, в който полските представители имат високи постижения.

               (10)

               Световните първенства по ски северни дисциплини, състезанията за Световната купа по скискокове, както и състезанията за Световната купа по скибягане за жени, освен че привличат голям брой телевизионни зрители и традиционно се излъчват по безплатен телевизионен канал, в Полша предизвикват значителен интерес дори сред публиката, която обикновено не следи тези дисциплини. Те включват също така участие на полския национален отбор в значим международен турнир, в който полските представители имат високи постижения.

               (11)

               Световните първенства по лека атлетика привличат голям брой телевизионни зрители и традиционно се излъчват по безплатен телевизионен канал. В Полша те освен това имат значителен отзвук дори сред публиката, която обикновено не следи дисциплините, застъпени на тези първенства. Полските състезатели имат високи постижения в дисциплините овчарски скок, тласкане на гюле и хвърляне на диск.

               (12)

               Като се имат предвид условията, съгласно които тези събития от голямо значение за обществото ще бъдат излъчвани по телевизията, определението за квалифициран излъчващ оператор, ролята на Националния съвет за радио и телевизия в механизма за уреждане на спорове при спорове, възникнали в процеса на прилагане на мерките, и датата, на която се предвижда окончателните полски мерки да влязат в сила (12 месеца след публикуването им в Официален вестник на Европейския съюз), определените мерки не надхвърлят рамките на това, което е необходимо за постигане на предвидената цел, а именно — защитата на правото на информация и осигуряването на широк достъп на обществеността до телевизионното отразяване на национални и международни събития от голямо значение за обществото. Ето защо може да се направи заключение, че последствията за правото на собственост, заложено в член 17 от Хартата на основните права на Европейския съюз, не надхвърлят последствията, до които води неизменно включването на събитията в списъка, предвиден в член 14, параграф 1 от Директива 2010/13/ЕС.

               (13)

               Поради същите причини мерките, които възнамерява да вземе Полша, са пропорционални и обосновават — чрез императивното съображение от обществен интерес за осигуряване на широк обществен достъп до предавания на събития от голямо значение за обществото — дерогацията от основната свобода на предоставяне на услуги, залегнала в член 56 от Договора за функционирането на Европейския съюз (ДФЕС). Освен това полските мерки не представляват дискриминация или затваряне на пазара за телевизионни оператори, притежатели на права или други икономически субекти от останалите държави членки.

               (14)

               Определените мерки са съвместими и с правилата на ЕС за конкуренцията, доколкото определението за квалифицирани излъчващи оператори за излъчването на събитията от списъка се основава на обективни критерии, които позволяват действителна и потенциална конкуренция за придобиване на правата за излъчване на тези събития. В допълнение броят на събитията в списъка не е толкова непропорционален, че да наруши конкуренцията надолу по веригата на пазарите за безплатна телевизия и платена телевизия. Поради това може да се направи заключение, че последствията за свободната конкуренция не надхвърлят рамките на последствията, до които води неизменно включването на събитията в списъка, предвиден в член 14, параграф 1 от Директива 2010/13/ЕС.

               (15)

               Комисията съобщи мерките, които възнамерява да вземе Полша, на останалите държави членки и представи резултатите от своята проверка на комитета, учреден съгласно член 29 от Директива 2010/13/ЕС. Комитетът даде положително становище,

         РЕШИ:
   Член единствен
   1.   Мерките, които Полша възнамерява да вземе съгласно член 14, параграф 1 от Директива 2010/13/ЕС и за които Комисията бе уведомена съгласно член 14, параграф 2 от същата директива, са в съответствие с правото на ЕС.
   2.   Взетите от Полша мерки се публикуват в Официален вестник на Европейския съюз.

      Съставено в Брюксел на 21 ноември 2014 година.

            За Комисията

         Günther OETTINGER

            Член на Комисията

      (1)  ОВ L 95, 15.4.2010 г., стр. 1.

      ПРИЛОЖЕНИЕ

         Публикация съгласно член 14 от Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудио-визуални медийни услуги (Директива за аудио-визуалните медийни услуги)

      Мерките, които възнамерява да вземе Полша и които съгласно член 14 от Директива 2010/13/ЕС следва да бъдат публикувани, се съдържат в следното извлечение от Закона за радиото и телевизията от 29 декември 1992 г. (Вестник за закони на Република Полша, бр. 43/2011 г., позиция 226, с измененията) и в Наредбата на Националния съвет за радио и телевизия от 17 ноември 2014 г. относно списъка на събития от голямо значение за обществото.

            „Закон за радиото и телевизията от 29 декември 1992 г.

         Член 20б. 1. Даден телевизионен оператор може да излъчва пряко предаване от събитие от голямо значение за обществото („събитие от голямо значение“) само:

                     1)

                     по програма с общодържавно покритие по смисъла на закона или на предоставения му лиценз, която може да се гледа изцяло безплатно, с изключение на абонаментните такси по смисъла на Закона за абонаментните такси от 21 април 2005 г. и основните такси, събирани от операторите на кабелни мрежи; или

                     2)

                     ако същото събитие се излъчва от оператор на програма, която изпълнява изискванията по точка 1, въз основа на договор с оператора, който е придобил правата за излъчване на даденото събитие, или с друго оправомощено лице, при спазване на разпоредбите на алинея 6.

                     2.

                     С оглед на широкия обществен интерес, за събития от голямо значение, наред с останалите, се считат:

                                 1)

                                 летните и зимните олимпийски игри;

                                 2)

                                 полуфиналните и финалните срещи от световните и европейските първенства по футбол, както и всички останали мачове с участието на полския национален отбор в рамките на тези спортни прояви, включително квалификационните срещи;

                                 3)

                                 други мачове с участието на полския национален отбор по футбол в официални турнири или мачове с участието на полски клубни отбори в Шампионската лига или за Купата на УЕФА.

                     3.

                     Националният съвет за радио и телевизия може чрез наредба да определи списък на събития от голямо значение, различни от изброените в алинея 2, като вземе предвид степента на обществения интерес към съответните събития и тяхната значимост за обществения, икономическия и политически живот.

                     4.

                     Ако се предвижда организацията на дадено важно събитие да включва отделни части, то всяка такава част се счита за важно събитие.

                     5.

                     Разпоредбите на алинея 1 се прилагат и за предавания, които се излъчват със закъснение, ако закъснението на предаването на важно събитие не надхвърля 24 часа и се дължи на важни причини, и по-специално:

                                 1)

                                 ако съответното събитие се състои между 24:00 и 06:00 часа според часовото време, което важи на територията на Република Полша;

                                 2)

                                 ако важни събития или части от тях се припокриват във времето.

                     6.

                     Разпоредбите на алинея 1 не се прилагат, ако даденият оператор докаже, че никой оператор на програма, която изпълнява изискванията по алинея 1, точка 1, не е изразил готовност да сключи договор, даващ възможност за излъчване на предаването съгласно алинея 1, точка 2.

                     7.

                     В обхвата на обвързващите Република Полша международни споразумения Националният съвет за радио и телевизия може чрез наредба да определи:

                                 1)

                                 списъци на събития, които останалите европейски държави считат за важни събития;

                                 2)

                                 правила относно упражняването на изключителни права за телевизионни предавания на събития, посочени в точка 1, по начин, който гарантира, че упражняването на тези права от операторите, които подлежат на разпоредбите на настоящия закон, не лишава зрителите в дадената държава от възможността да проследят тези събития съгласно правилата, установени от нея в съответствие с международното право.“

      ВЕСТНИК ЗА ЗАКОНИ
      НА РЕПУБЛИКА ПОЛША

         Варшава, 3 декември 2014 г.

         Позиция 1705

         НАРЕДБА

         НА НАЦИОНАЛНИЯ СЪВЕТ ЗА РАДИО И ТЕЛЕВИЗИЯ

         от 17 ноември 2014 година

         относно списъка на събития от голямо значение за обществото

      На основание член 20б, алинея 3 от Закона за радиото и телевизията от 29 декември 1992 г. (Вестник за закони на Република Полша, бр. 43/2011 г., позиция 226, с измененията (1)) се нарежда следното:

                  § 1.

                  С настоящата наредба се определя списък на събития от голямо значение за обществото, различни от изброените в член 20б, алинея 2 от Закона за радиото и телевизията от 29 декември 1992 г.

                  § 2.

                  Като се имат предвид степента на обществения интерес към съответните събития и тяхната значимост за обществения, икономическия и политически живот, за събития от голямо значение за обществото се считат:

                              1)

                              мачовете от световните и европейските първенства по волейбол за мъже и за жени с участието на полските национални отбори, включително квалификационните срещи;

                              2)

                              срещите от Световната лига по волейбол за мъже, които се играят в Полша;

                              3)

                              полуфиналните и финалните срещи от световните и европейските първенства по хандбал за мъже, както и всички останали мачове с участието на полския национален отбор в рамките на тези спортни прояви, включително квалификационните срещи;

                              4)

                              световните първенства по ски северни дисциплини;

                              5)

                              състезанията за Световната купа по скискокове;

                              6)

                              състезанията за Световната купа по скибягане за жени;

                              7)

                              световните първенства по лека атлетика.

                  § 3.

                  Настоящата наредба влиза в сила 12 месеца след датата на публикуването ѝ.

            Председател на Националния съвет за радио и телевизия: J. DWORAK

         (1)  Измененията на посочения закон са публикувани във Вестник за закони на Република Полша през 2011 г., в бр. 85, позиция 459, бр. 112, позиция 654, бр. 153, позиция 903, бр. 160, позиция 963 и през 2012 г., позиции 1209 и 1315.


title: 2012/774/ЕС: Решение на Съвета от 6 декември 2012 година относно позицията, която да бъде взета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна, по отношение на приемането на разпоредби относно координацията на системите за социална сигурност

text:
               13.12.2012

               BG

               Официален вестник на Европейския съюз

               L 340/7

         РЕШЕНИЕ НА СЪВЕТА
   от 6 декември 2012 година
   относно позицията, която да бъде взета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна, по отношение на приемането на разпоредби относно координацията на системите за социална сигурност
   (2012/774/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 79, параграф 2, буква б) във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               В член 51 от Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна (1) („Споразумението“) се предвижда, че Съветът за стабилизиране и асоцииране с решение установява разпоредбите за изпълнение на принципите, изложени в посочения член.

               (2)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, въпросните държави-членки не участват в приемането на настоящото решение и не са обвързани от него, нито от неговото прилагане.

               (3)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (4)

               Целесъобразно е да бъде определена позицията, която да бъде взета от името на Съюза в рамките на Съвета за стабилизиране и асоцииране по отношение на приемането на разпоредбите относно координацията на системите за социална сигурност.

               (5)

               Следователно позицията на Съюза в рамките на Съвета за стабилизиране и асоцииране следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде взета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна („Споразумението“), по отношение на приемането на разпоредби относно координацията на системите за социална сигурност, се основава на проекта за решение на Съвета за стабилизиране и асоцииране, приложен към настоящото решение.
   Незначителни промени в посочения проект за решение могат да бъдат договорени от представителите на Съюза в Съвета за стабилизиране и асоцииране, без да е необходимо приемането на допълнително решение на Съвета.
   Член 2
   Настоящото решение влиза в сила в деня на приемането му.

      Съставено в Брюксел на 6 декември 2012 година.

            За Съвета

            Председател

         S. CHARALAMBOUS

      (1)  ОВ L 108, 29.4.2010 г., стр. 3.

      ПРОЕКТ ЗА
      РЕШЕНИЕ № …/… НА СЪВЕТА ЗА СТАБИЛИЗИРАНЕ И АСОЦИИРАНЕ ЕС—ЧЕРНА ГОРА
      от …
      по отношение на приемането на разпоредби относно координацията на системите за социална сигурност
      СЪВЕТЪТ ЗА СТАБИЛИЗИРАНЕ И АСОЦИИРАНЕ,
      като взе предвид Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна (1), и по-специално член 51 от него,
      като има предвид, че:

                  (1)

                  В член 51 от Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна („Споразумението“) е предвидена координацията на системите за социална сигурност на Черна гора и държавите-членки и са определени принципите на тази координация.

                  (2)

                  В член 51 от Споразумението се предвижда, че Съветът за стабилизиране и асоцииране приема решение за целите на изпълнението на принципите, изложени в посочения член.

                  (3)

                  По отношение на прилагането на принципа за недискриминация с настоящото решение не следва да се предоставят допълнителни права, произтичащи от определени факти или събития, настъпващи на територията на другата договаряща се страна, когато подобни факти или събития не са взети предвид в законодателството на първата договаряща се страна, освен правото за прехвърляне на някои обезщетения.

                  (4)

                  При изпълнение на настоящото решение правото на работниците от Черна гора на семейни обезщетения следва да се подчинява на условието членовете на техните семейства да пребивават законно с тези работници в държавата-членка, в която работниците са наети на работа. Когато членовете на техните семейства пребивават законно в друга държава-членка, се прилага на Регламент (ЕС) № 1231/2010 на Европейския парламент и на Съвета от 24 ноември 2010 г. за разширяване обхвата на Регламент (ЕО) № 883/2004 и на Регламент (ЕО) № 987/2009 по отношение на гражданите на трети държави, които все още не са обхванати от тези регламенти единствено на основание тяхното гражданство (2). Настоящото решение не следва да дава право на семейни обезщетения по отношение на членове на семейството на работник, който пребивава в държава, различна от държава-членка, например Черна гора.

                  (5)

                  Регламент (ЕС) № 1231/2010 разширява обхвата на разпоредбите на Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социално осигуряване (3) и на Регламент (ЕО) № 987/2009 на Европейския парламент и на Съвета от 16 септември 2009 г. за установяване процедурата за прилагане на Регламент (ЕО) № 883/2004 за координация на системите за социална сигурност (4) по отношение на гражданите на трети държави, които все още не са обхванати от тези разпоредби единствено поради своето гражданство. В Регламент (ЕС) № 1231/2010 вече е застъпен принципът за сумиране на натрупаните от черногорските работници в различните държави-членки осигурителни периоди по отношение на правото на придобиване на определени обезщетения, както е посочено в член 51, параграф 1, буква а) от Споразумението.

                  (6)

                  Може да се наложи да се предвидят специални разпоредби, които да съответстват на конкретните особености на законодателството на Черна гора, за да се улесни прилагането на правилата за координация.

                  (7)

                  За да се гарантира гладкото протичане на координацията на системите за социална сигурност на държавите-членки и Черна гора, е необходимо да се предвидят специални разпоредби относно сътрудничеството между държавите-членки и Черна гора, както и между съответното лице и институцията на компетентната държава.

                  (8)

                  Следва да се приемат преходни разпоредби, за да се защитят лицата, обхванати от настоящото решение, и да се гарантира, че те не губят права в резултат на влизането му в сила,

            ПРИЕ НАСТОЯЩОТО РЕШЕНИЕ:
      ЧАСТ I

         ОБЩИ РАЗПОРЕДБИ

      Член 1
      Определения
      1.   За целите на настоящото решение:

                  а)

                  „споразумение“ означава Споразумението за стабилизиране и асоцииране между Европейските общности и нейните държави-членки, от една страна, и Република Черна гора, от друга страна;

                  б)

                  „регламент“ означава Регламент (ЕО) № 883/2004, приложим в държавите — членки на Европейския съюз;

                  в)

                  „регламент за прилагане“ означава Регламент (ЕО) № 987/2009;

                  г)

                  „държава-членка“ означава държава — членка на Европейския съюз;

                  д)

                  „работник“ означава:

                              i)

                              за целите на законодателството на държава-членка — лице, което осъществява дейност като заето лице по смисъла на член 1, буква а) от регламента;

                              ii)

                              за целите на законодателството на Черна гора — лице, което осъществява дейност като заето лице по смисъла на това законодателство;

                  е)

                  „член на семейството“ означава:

                              i)

                              за целите на законодателството на държава-членка — член на семейството по смисъла на член 1, буква и) от регламента;

                              ii)

                              за целите на законодателството на Черна гора — член на семейството по смисъла на това законодателство;

                  ж)

                  „законодателство“ означава:

                              i)

                              по отношение на държавите-членки — законодателство по смисъла на член 1, буква л) от регламента, което се прилага за обезщетенията, попадащи в обхвата на настоящото решение;

                              ii)

                              по отношение на Черна гора — законодателството, приложимо в Черна гора по отношение на обезщетенията, попадащи в обхвата на настоящото решение;

                  з)

                  „обезщетения“ означава:

                              —

                              пенсии за старост,

                              —

                              пенсии за преживели лица,

                              —

                              пенсии при трудови злополуки и професионални заболявания,

                              —

                              пенсии за инвалидност поради трудови злополуки и професионални заболявания,

                              —

                              семейни надбавки;

                  и)

                  „прехвърляеми обезщетения“ означава:

                              i)

                              по отношение на държавите-членки:

                                          —

                                          пенсии за старост,

                                          —

                                          пенсии за преживели лица,

                                          —

                                          пенсии при трудови злополуки и професионални заболявания,

                                          —

                                          пенсии за инвалидност поради трудови злополуки и професионални заболявания,

                                    по смисъла на регламента, с изключение на специалните парични обезщетения, независещи от вноски, изброени в приложение Х към регламента;

                              ii)

                              по отношение на Черна гора — съответните обезщетения, предоставяни по законодателството на Черна гора, с изключение на специалните парични обезщетения, независещи от вноски, посочени в приложение I към настоящото решение;

            2.   Другите понятия, използвани в настоящото решение, са със значението, което им се дава:

                  а)

                  по отношение на държавите-членки — в регламента и регламента за прилагане;

                  б)

                  по отношение на Черна гора — в съответното законодателство, приложимо в Черна гора.

            Член 2
      Обхванати лица
      Настоящото решение се прилага за:

                  а)

                  работниците, които са черногорски граждани и които са или са били законно наети на работа на територията на държава-членка и за които се прилага или е било прилагано законодателството на една или няколко държави-членки, както и за преживелите ги лица;

                  б)

                  членовете на семействата на работниците, посочени в буква а), при условие че тези членове на семейството пребивават или са пребивавали законно при съответния работник, докато работникът е нает на работа в държава-членка;

                  в)

                  работниците, които са граждани на държава-членка и които са или са били законно наети на работа на територията на Черна гора и за които се прилага или е било прилагано законодателството на Черна гора, и за преживелите ги лица; и

                  г)

                  членовете на семействата на работниците, посочени в буква в), при условие че тези членове на семейството пребивават или са пребивавали законно при съответния работник, докато работникът е нает на работа в Черна гора.

            Член 3
      Равно третиране
      1.   Работниците с черногорско гражданство, които са законно наети на работа в държава-членка, и членовете на техните семейства, които законно пребивават при тях, имат право — по отношение на обезщетенията по смисъла на член 1, параграф 1, буква з) — да бъдат третирани без каквато и да било дискриминация на основата на гражданство спрямо лицата, които са граждани на държавата-членка, в която са наети на работа съответните работници.
      2.   Работниците, които са граждани на държава-членка и са законно наети на работа в Черна гора, и членовете на техните семейства, които законно пребивават при тях, имат право — по отношение на обезщетенията по смисъла на член 1, параграф 1, буква з) — да бъдат третирани без каквато и да било дискриминация на основата на гражданство спрямо лицата с черногорско гражданство.
      ЧАСТ II

         ОТНОШЕНИЯ МЕЖДУ ДЪРЖАВИТЕ-ЧЛЕНКИ И ЧЕРНА ГОРА

      Член 4
      Отпадане на клаузите за пребиваване
      1.   Прехвърляемите обезщетения по смисъла на член 1, параграф 1, буква и), на които имат право посочените в член 2, букви а) и в) лица, не подлежат на каквото и да било намаляване, изменение, спиране, оттегляне или конфискация на основание, че бенефициерът пребивава:

                  i)

                  за целите на обезщетение по законодателството на държава-членка — на територията на Черна гора, или

                  ii)

                  за целите на обезщетение по законодателството на Черна гора — на територията на държава-членка.

            2.   Членовете на семейството на работник, както е посочено в член 2, буква б), имат право на прехвърляеми обезщетения по смисъла на член 1, параграф 1, буква и), подточка i) по същия начин както членовете на семейството на работник, който е гражданин на съответната държава-членка, когато съответните членове на семейството пребивават на територията на Черна гора.
      3.   Членовете на семейството на работник, както е посочено в член 2, буква г), имат право на прехвърляеми обезщетения по смисъла на член 1, параграф 1, буква и), подточка ii) по същия начин както членовете на семейството на работник, който е гражданин на Черна гора, когато съответните членове на семейството пребивават на територията на държава-членка.
      ЧАСТ III

         ДРУГИ РАЗПОРЕДБИ

      Член 5
      Сътрудничество
      1.   Държавите-членки и Черна гора взаимно си съобщават цялата информация във връзка с промени в законодателствата си, които могат да засегнат изпълнението на настоящото решение.
      2.   За целите на настоящото решение органите и институциите на държавите-членки и на Черна гора си предоставят взаимно помощ и действат така, сякаш прилагат своето собствено законодателство. Административната помощ, предоставяна от посочените органи и институции, по правило е безвъзмездна. Въпреки това компетентните органи на държавите-членки и на Черна гора могат да се споразумеят за възстановяване на някои разходи.
      3.   Органите и институциите на държавите-членки и на Черна гора могат, за целите на настоящото решение, да контактуват пряко помежду си, както и със засегнатите лица или техните представители.
      4.   Институциите и лицата, попадащи в обхвата на настоящото решение, са длъжни взаимно да си предоставят информация и да си сътрудничат с оглед гарантиране на правилното изпълнение на настоящото решение.
      5.   Лицата, обхванати от настоящото решение информират институциите на компетентната държава-членка или на Черна гора, когато последната е компетентната държава, и тези на държавата-членка по пребиваване или на Черна гора, когато последната е държавата на пребиваване, възможно най-бързо за всяка промяна в своето лично или семейно положение, която засяга правото им на обезщетения по настоящото решение.
      6.   Неспазването на задължението за предоставяне на информация, посочено в параграф 5, може да доведе до прилагането на пропорционални мерки в съответствие с националното право. Независимо от това тези мерки трябва да са равностойни на мерките, които се прилагат в подобни ситуации съгласно националното право, и те не трябва да правят практически невъзможно или прекомерно трудно за заявителите да упражняват предоставените им съгласно настоящото решение права.
      7.   Държавите-членки и Черна гора могат да предвидят национални разпоредби, с които се определят условия за проверка на правото на обезщетения, за да се отчете фактът, че бенефициерите имат престой или пребивават извън територията на държавата, в която се намира институцията длъжник. Тези разпоредби трябва да бъдат пропорционални, да се прилагат без дискриминация на основата на гражданство и да са в съответствие с принципите, изложени в настоящото решение. Тези разпоредби се съобщават на Съвета за стабилизиране и асоцииране.
      Член 6
      Административни проверки и медицински прегледи
      1.   Настоящият член се прилага за лицата, посочени в член 2 и получаващи прехвърляеми обезщетения, по смисъла на член 1, параграф 1, буква и), както и за институциите, които отговарят за изпълнението на настоящото решение.
      2.   Когато лице, което получава обезщетения или претендира за такива, или член на семейството на това лице, има престой или пребивава на територията на държава-членка, а институцията длъжник се намира в Черна гора, или има престой или пребивава на територията на Черна гора, а институцията длъжник е в държава-членка, медицинският преглед се извършва по искане на институция длъжник от институцията по мястото на престой или пребиваване на бенефициера в съответствие с процедурите, определени в законодателството, прилагано от тази институция.
      Институцията длъжник информира институцията по мястото на престой или пребиваване за всякакви специални изисквания, които евентуално трябва да се изпълнят, и за това какво трябва да включва медицинският преглед.
      Институцията по мястото на престой или пребиваване изпраща доклад до институцията длъжник, която е поискала медицинския преглед.
      Институцията длъжник си запазва правото да изиска бенефициерът да бъде прегледан от лекар по неин избор на територията, на която има престой или пребивава лицето, което получава обезщетения или претендира за такива, или в държавата, в която се намира институцията длъжник. От бенефициера обаче може да бъде поискано да се завърне в държавата на институцията длъжник само ако е в състояние да извърши това пътуване, без то да навреди на здравето му, и ако разходите за пътуване и настаняване се поемат от институцията длъжник.
      3.   Когато лице, което получава обезщетения или претендира за такива, или член на семейството на това лице, има престой или пребивава на територията на държава-членка, а институцията длъжник се намира в Черна гора, или има престой или пребивава на територията на Черна гора, а институцията длъжник е в държава-членка, административната проверка се извършва по искане на институцията длъжник от институцията по мястото на престой или пребиваване на бенефициера.
      Институцията по мястото на престой или пребиваване изпраща доклад до институцията длъжник, която е поискала административната проверка.
      Институцията длъжник си запазва правото да поиска положението на бенефициера да бъде проверено от специалист по неин избор. От бенефициера обаче може да бъде поискано да се завърне в държавата на институцията длъжник само ако е в състояние да извърши това пътуване, без то да навреди на здравето му, и ако разходите за пътуване и настаняване се поемат от институцията длъжник.
      4.   Една или няколко държави-членки и Черна гора могат да се споразумеят за други административни разпоредби, при условие че уведомят за това Съвета за стабилизиране и асоцииране.
      5.   По изключение от принципа за безвъзмездна административна взаимопомощ по член 5, параграф 2 от настоящото решение действителният размер на разходите за проверките, посочени в параграфи 2 и 3 от настоящия член, се възстановява на институцията, към която е било отправено искане да ги извърши, от институцията длъжник, поискала проверките.
      Член 7
      Прилагане на член 129 от Споразумението
      Член 129 от Споразумението се прилага, в случай че една от страните счита, че другата страна не е спазила задълженията, предвидени в членове 5 и 6.
      Член 8
      Специални разпоредби за прилагане на законодателството на Черна гора
      Съветът за стабилизиране и асоцииране може, ако е необходимо, да предвиди в приложение II към настоящото решение специални разпоредби за прилагането на законодателството на Черна гора.
      Член 9
      Административни процедури, съдържащи се в съществуващи двустранни споразумения
      Административните процедури, съдържащи се в съществуващи двустранни споразумения между държави-членки и Черна гора, могат да продължат да се прилагат, при условие че тези процедури нямат неблагоприятно отражение върху установените с настоящото решение права или задължения на засегнатите лица.
      Член 10
      Споразумения, допълващи административните процедури за изпълнение на настоящото решение
      Една или няколко държави-членки и Черна гора могат да сключват споразумения, чиято цел е да допълват административните процедури за изпълнение на настоящото решение, особено по отношение на предотвратяването на измами и грешки и борбата с тях.
      ЧАСТ IV

         ПРЕХОДНИ И ЗАКЛЮЧИТЕЛНИ РАЗПОРЕДБИ

      Член 11
      Преходни разпоредби
      1.   Права съгласно настоящото решение не се придобиват за периода преди датата на влизането му в сила.
      2.   При спазване на разпоредбите на параграф 1 право по настоящото решение се придобива, дори когато то се отнася за събитие, настъпило преди датата на влизането му в сила.
      3.   Всяко обезщетение, което не е било предоставено или е било спряно на основание гражданство или място на пребиваване на съответното лице, по искане на това лице се предоставя или възобновява, считано от датата на влизане в сила на настоящото решение, при условие че правата, въз основа на които преди това са били предоставяни обезщетения, не са породили основание за изплащане на еднократна парична сума.
      4.   Ако посоченото в параграф 3 искане се подаде в срок от две години от датата на влизане в сила на настоящото решение, придобитите съгласно настоящото решение права пораждат действие от посочената дата и не може да има позоваване на разпоредбите на законодателството на която и да е държава-членка или на Черна гора относно лишаване от права или погасяването им по давност срещу съответните лица.
      5.   Ако искането, посочено в параграф 3, е подадено след изтичането на двугодишния срок, посочен в параграф 4, правата, от които лицето не е било лишено или които не са погасени по давност, се считат за възникнали от датата на подаване на искането, при спазване на всякакви по-благоприятни разпоредби на законодателството на която и да е държава-членка или Черна гора.
      Член 12
      Приложения към настоящото решение
      1.   Приложенията към настоящото решение са неразделна част от него.
      2.   По искане на Черна гора или Европейския съюз приложенията могат да бъдат изменени с решение на Съвета за стабилизиране и асоцииране.
      Член 13
      Влизане в сила
      Настоящото решение влиза в сила в деня след публикуването му в Официален вестник на Европейския съюз.

         Съставено в … на … .

               За Съвета за стабилизиране и асоцииране

               Председател

         (1)  ОВ L 108, 29.4.2010 г., стр. 3

         (2)  ОВ L 344, 29.12.2010 г., стр. 1.

         (3)  ОВ L 166, 30.4.2004 г., стр. 1.

         (4)  ОВ L 284, 30.10.2009 г., стр. 1.

         ПРИЛОЖЕНИЕ I

            СПИСЪК НА ЧЕРНОГОРСКИТЕ СПЕЦИАЛНИ ПАРИЧНИ ОБЕЗЩЕТЕНИЯ, НЕЗАВИСЕЩИ ОТ ВНОСКИ

         ПРИЛОЖЕНИЕ II

            СПЕЦИАЛНИ РАЗПОРЕДБИ ЗА ПРИЛАГАНЕ НА ЗАКОНОДАТЕЛСТВОТО НА ЧЕРНА ГОРА


title: Решение на Съвета от 17 ноември 2003 година относно създаване на екип със задача да подготви създаването на агенция в областта на развитие на отбранителните способности, изследванията, снабдяването и въоръжения

text:
Важна правна забележка

|

32003D0834

Официален вестник n° L 318 , 03/12/2003 стр. 0019 - 0021 специално чешко издание глава 01 том 04 стр. 504  - 506 специално испанско издание глава 01 том 04 стр. 504  - 506 специално унгарско издание глава 01 том 04 стр. 504  - 506 специално литвийско издание глава 01 том 04 стр. 504  - 506 LV.ES глава 01 том 04 стр. 504  - 506 MT.ES глава 01 том 04 стр. 504  - 506 PL.ES глава 01 том 04 стр. 504  - 506 SK.ES глава 01 том 04 стр. 504  - 506 специално словенско издание глава 01 том 04 стр. 504  - 506

		20031117Решение на Съветаот 17 ноември 2003 годинаотносно създаване на екип със задача да подготви създаването на агенция в областта на развитие на отбранителните способности, изследванията, снабдяването и въоръжения(2003/834/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейския съюз, и по-специално член 28, параграф 1 от него,като взе предвид Договора за създаване на Европейската общност, по-специално член 207, параграф 2 от него,като има предвид, че:(1) На 19 и 20 юни 2003 г. Европейският съвет в Солун възложи на "компетентните органи на Съвета да предприемат необходимите действия с оглед създаването през 2004 г. на междуправителствена агенция в областта на развитието на отбранителните способности, изследванията, придобиването и въоръженията", която да се създаде под патронажа на Съвета и да бъде отворена за участие за всички държави-членки.(2) Проектът на договора за Конституция на Европа, изработен от Европейския конвент, който беше представен на Европейския съвет в Солун, предвижда създаването на Европейска агенция за въоръженията, стратегическите изследвания и военния капацитет, за да се идентифицират оперативните изисквания, да се насърчат мерките за задоволяването им, да се спомогне за идентифицирането и, когато е уместно, за прилагането на всички мерки с цел укрепването на промишлената и технологичната база на сектора на отбраната, участието в създаването на европейска политика на отбранителните способности и във въоръженията, както и за подпомагане на Съвета при оценката на подобряването на военния капацитет.(3) С Решение 2003/664/ЕО [1] Комитетът на постоянните представители създаде група за подготовка ad hoc, която да провежда необходимата дейност за създаване на агенцията.(4) Следва да се състави подготвителен екип от експерти, за да извършат подготвителната работа, необходима за създаване на агенцията, в съответствие със заключенията на Съвета от 17 и 18 ноември 2003 г. и доклада, приложен към тях. Този екип ще подпомага Съвета и неговите компетентни органи в работата им при създаване на агенцията,РЕШИ:Член 1Съставя се екип за създаване на агенция (ЕСА), който да подготви условията за оперативното създаване и функциониране на Агенцията за развитие на отбранителните способности, стратегическите изследвания, снабдяването и въоръженията. Мандатът на екипа включително неговата мисия и състав на ЕСА са установени в приложението към настоящото решение.Член 2ЕСА е част от Генералния секретариат на Съвета. Той се изготвя от генералния секретар/върховния представител (ГС/ВП) и работи под неговото ръководство.Член 3Националните експерти, назначени в екипа, се командироват в Генералния секретариат на Съвета от държавите-членки и присъединяващите се държави. Процедурата и критериите за подбор са установени в приложението.Член 41. Държавите-членки и присъединяващите се държави поемат разходите за заплати и осигуровки на своите национални експерти, командировани в Съвета и участващи в ЕСА.2. Възнагражденията на командированите служители на Европейския съюз се поемат от институциите им.3. Разходите за функциониране и административните разходи на ЕСА се поемат от Генералния секретариат на Съвета като принос в натура.Член 5Командированите от държавите-членки и присъединяващите се държави национални експерти са обхванати от Решение 2003/479/ЕО на Съвета от 16 юни 2003 г. относно правилата, приложими за националните експерти и военния персонал, командировани в Генералния секретариат на Съвета [2], без да се накърняват финансовите разпоредби, предвидени в член 4 от настоящото решение.Член 6Мандатът на ЕСА приключва, когато агенцията започне да функционира или на 31 декември 2004 г., което е по-рано.Член 7Настоящото решение влиза в сила в деня на приемането му. То се публикува в Официален вестник на Европейския съюз.Съставено в Брюксел на 17 ноември 2003 година.За СъветаПредседателF. Frattini[1] ОВ L 235, 23.9.2003 г., стр. 22.[2] ОВ L 160, 28.6.2003 г., стр. 72.--------------------------------------------------20031117ПРИЛОЖЕНИЕМАНДАТ НА ЕКИПА ЗА СЪЗДАВАНЕ НА АГЕНЦИЯТА1. Екипът за създаване на агенцията (ЕСА) подготвя условията за оперативното създаване и оперативната дейност на бъдещата агенция въз основа на доклада, приложен към заключенията на Съвета. ЕСА ще подпомага Съвета и компетентните му органи в работата им с оглед практическото създаване на агенцията. Работата на ЕСА ще обхваща по-специално следното:- финансовите, правните и административните аспекти (включително бюджета и персонала) на създаването на агенцията и вътрешната ѝ организация,- създаването на агенцията, и по-специално функциите ѝ в областта на развитието на отбранителните способности, стратегическите изследвания, придобиването и въоръженията.2. Екипът ще започне да работи през януари 2004 г. ЕСА изпълнява задачите си под политическия надзор на Съвета, който дава насоки за дейността му. В тази рамка ръководителят на екипа периодично отчита пред КОРЕПЕР и пред КПС, чрез групата за подготовка, ad hoc, напредването на работата на екипа. ЕСА ползва компетенциите на Военния комитет на политическия съюз чрез КПС и, в зависимост от условията, които трябва да се определят, чрез националните директори на въоръженията в политическия съюз.3. Екипът представя предложения на Съвета до края на април 2004 г. чрез групата за подготовка, ad hoc, с оглед приемането на необходимите решения от Съвета до юни 2004 г. Тези предложения се отнасят и за административните и логистичните аспекти на бъдещата агенция, финансовата ѝ рамка и съставянето на първата ѝ оперативна програма. ЕСА приключва мандата си, когато агенцията започне да функционира или най-късно на 31 декември 2004 г.4. Екипът не е подготвителен орган на Съвета.МИСИЯ НА ЕСА5. ЕСА трябва да подготви до края на април 2004 г. следните документи въз основа на доклада, приложен към заключенията на Съвета от 17 и 18 ноември 2003 г.:а) Подробен план за създаване на агенцията, обхващащ:- структурата и организацията на агенцията,- методите за вътрешно функциониране и процедурите, които агенцията трябва да приеме, за да изпълнява задачите и функциите си,- предложения относно деловите отношения с органите на Съвета и на Комисията,- предложения относно отношенията, които следва да се създадат с OCCAR, WEAG/WEAO, L.o.I,- бюджетните, административните правила и тези за персонала (включително проекта за мандат на основните органи и назначенията, ако е необходимо)- съставяне на първата оперативна програма в следните области: развитие на отбранителните способности, сътрудничество в областта на въоръженията, укрепване на отбранителната промишлена и технологична база в областта на, създаване на конкурентен европейски пазар на отбранителното оборудване и насърчаване на стратегическите изследвания,- подробно разписание и пътен лист за стартирането на агенцията;б) елементи на проект за общи действия за създаване на агенцията.РЪКОВОДСТВО И СЪСТАВ НА ЕСАСъставът на екипа следва да съответства на четирите области на дейност на агенцията, както е установено в заключенията на Европейския съвет в Солун.Екипът ще се ръководи от ръководител, назначен от ГС/ВП след консултация със Съвета и Комисията, избран сред кандидатите, предложени от държавите-членки, присъединяващите се държави и институциите на ЕС. Тези кандидати следва да имат утвърден опит и компетенции в областта на развитието на отбранителните способности, стратегическите изследвания, придобиването и въоръженията, както и добре да познават начина на функциониране на ЕС, по-специално общата външна политика и политика на сигурност (ОВППС) и европейската политика на сигурност и отбрана (ЕПСО).Екипът ще се състои от:- национални експерти, командировани от държавите-членки и присъединяващите се държави към Генералния секретариат на Съвета, с оглед задоволяване на специфичните изисквания на мисията,- висши чиновници от европейските институции.Комисията командирова един или няколко висши чиновници за участие в екипа.Членовете на екипа се избират от ГС/ВП след консултация с ръководителя на екипа въз основа на възможно най-широко географско разпределение и действат в рамките на международен статут.Във всички случаи те се подбират с цел да се осигурят на екипа услугите на персонал с умения от най-висок стандарт.--------------------------------------------------


title: 2008/268/ЕО: Решение на Съвета от 17 март 2008 година за изменение на Решение 1999/70/ЕО относно външните одитори на националните централни банки по отношение на външния одитор на Suomen Pankki

text:
               27.3.2008

               BG

               Официален вестник на Европейския съюз

               L 85/8

      РЕШЕНИЕ НА СЪВЕТА

   от 17 март 2008 година
   за изменение на Решение 1999/70/ЕО относно външните одитори на националните централни банки по отношение на външния одитор на Suomen Pankki
   (2008/268/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Протокола за устава на Европейската система на централните банки и на Европейската централна банка, приложен към Договора за създаване на Европейската общност, и по-специално член 27, параграф 1 от него,
   като взе предвид Препоръка ЕЦБ/2008/1 на Европейската централна банка от 28 януари 2008 г. към Съвета на Европейския съюз относно външните одитори на Suomen Pankki (1),
   като има предвид, че:

               (1)

               Отчетите на Европейската централна банка (ЕЦБ) и на националните централни банки на Евросистемата се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Тъй като мандатът на сегашния външен одитор на Suomen Pankki изтича след одита за финансовата 2007 година, е необходимо да се посочи външен одитор за периода, започващ от финансовата 2008 година.

               (3)

               Suomen Pankki избра KPMG Oy Ab за свой външен одитор за финансовите години от 2008 до 2012.

               (4)

               Управителният съвет на ЕЦБ препоръча определянето на KPMG Oy Ab за външен одитор на Suomen Pankki за финансовите години от 2008 до 2012.

               (5)

               Целесъобразно е да се приеме препоръката на Управителния съвет на ЕЦБ и Решение 1999/70/ЕО на Съвета (2) да бъде съответно изменено,

         РЕШИ:
   Член 1
   Член 1, параграф 11 от Решение 1999/70/ЕО се заменя със следното:

      „11.   С настоящото KPMG Oy Ab се одобрява за външен одитор на Suomen Pankki за финансовите години от 2008 до 2012.“

   Член 2
   Настоящото решение се нотифицира на ЕЦБ.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 17 март 2008 година.

            За Съвета

            Председател

         I. JARC

      (1)  ОВ C 29, 1.2.2008 г., стр. 1.

      (2)  ОВ L 22, 29.1.1999 г., стр. 69. Решение, последно изменено с Решение 2007/883/ЕО (ОВ L 346, 29.12.2007 г., стр. 20).


title: Решение 2012/811/ОВППС на Съвета от 20 декември 2012 година за изменение на Решение 2010/788/ОВППС относно ограничителни мерки по отношение на Демократична република Конго

text:
               21.12.2012

               BG

               Официален вестник на Европейския съюз

               L 352/50

         РЕШЕНИЕ 2012/811/ОВППС НА СЪВЕТА
   от 20 декември 2012 година
   за изменение на Решение 2010/788/ОВППС относно ограничителни мерки по отношение на Демократична република Конго
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 20 декември 2010 г. Съветът прие Решение 2010/788/ОВППС (1) относно ограничителни мерки по отношение на Демократична република Конго.

               (2)

               С Резолюция 2078 (2012) от 28 ноември 2012 г. Съветът за сигурност на ООН (СС на ООН) измени критериите за включване в списъка на лица и образувания, които да подлежат на ограничителните мерки, определени в параграфи 9 и 11 от Резолюция 1807 (2008) на СС на ООН.

               (3)

               С Резолюция 2078 (2012) на СС на ООН беше добавено и допълнително освобождаване за мерките, определени в параграф 9 от Резолюция 1807 (2008) на СС на ООН.

               (4)

               На 12 и 30 ноември 2012 г. Комитетът по санкциите, създаден съгласно Резолюция 1533 (2004 г.) на СС на ООН, добави допълнителни лица към списъка на лицата и образуванията, подлежащи на ограничителните мерки.

               (5)

               Решение 2010/788/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/788/ОВППС се изменя, както следва:

               1.

               Член 3 се заменя със следното:
               „Член 3
               Ограничителните мерки, предвидени в член 4, параграф 1 и член 5, параграфи 1 и 2, се налагат по отношение на следните физически лица и ако е уместно, образувания, посочени от Комитета по санкциите:

                           —

                           лица или образувания, които действат в нарушение на оръжейното ембарго и свързаните с него мерки, посочени в член 1;

                           —

                           политически и военни лидери на чужди въоръжени групировки, действащи в ДРК, които възпрепятстват разоръжаването и доброволното репатриране или презаселване на бойците, принадлежащи към тези групи;

                           —

                           политически и военни лидери на конгоанските милиции, получаващи подкрепа извън ДРК, които възпрепятстват участието на своите бойци в процесите на разоръжаване, демобилизация и реинтеграция;

                           —

                           политически и военни лидери, действащи в ДРК, които набират или използват деца във въоръжените конфликти в нарушение на приложимото международно право;

                           —

                           физически лица или образувания, действащи в ДРК и извършващи сериозни нарушения, обхващащи въвличането на деца или жени в ситуации на въоръжен конфликт, включително убиване и осакатяване, сексуално насилие, отвличане и насилствено разселване;

                           —

                           физически лица или образувания, които възпрепятстват достъпа до хуманитарна помощ или нейното разпределяне в източната част на ДРК;

                           —

                           физически лица или образувания, които незаконно оказват подкрепа на въоръжени групировки в източната част на ДРК чрез незаконна търговия с природни ресурси, включително злато;

                           —

                           физически лица или образувания, действащи от името или по указания на включено в списъка физическо лице или на образувание, притежавано или контролирано от включено в списъка лице;

                           —

                           физически лица или образувания, които планират, спонсорират нападения срещу мироопазващите сили на Мисията на ООН за стабилизиране в ДРК (MONUSCO) или участват в тях;

                     Съответните физически лица и образувания са изброени в приложението.“

               2.

               В член 4, параграф 3 след буква в) се добавя следната фраза:
               „или когато такова влизане или транзитно преминаване е необходимо за провеждането на съдебен процес.“

         Член 2
   Лицата, изброени в приложението към настоящото решение, се добавят към списъка на лицата, съдържащ се в приложението към Решение 2010/788/ОВППС.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 20 декември 2012 година.

            За Съвета

            Председател

         E. FLOURENTZOU

      (1)  ОВ L 336, 21.12.2010 г., стр. 30.

      ПРИЛОЖЕНИЕ

         ЛИЦА, ПОСОЧЕНИ В ЧЛЕН 2

                  Име

                  Други наименования

                  Дата на раждане/ място на раждане

                  Идентификационни данни

                  Основания

                  Дата на включване в списъка

                  MAKENGA, Sultani

                  Полковник Sultani Makenga
                  Emmanuel Sultani Makenga

                  25 декември 1973 г.
                  Rutshuru, Демократична република Конго

                  Конгоанец
                  Военен лидер на групировката „Mouvement du 23 Mars“ (М23), която действа на територията на Демократична република Конго.

                  Sultani Makenga е военен лидер на групировката „Mouvement du 23 Mars“ (М23), която действа на територията на Демократична република Конго (ДРК). Като лидер на М23 (известно още като „Конгоанска революционна армия“) Sultani Makenga е извършил или е отговорен за сериозни нарушения на международното право, обхващащи въвличането на жени и деца в ситуации на въоръжен конфликт, включително убиване и осакатяване, сексуално насилие, отвличане и насилствено разселване. Освен това е отговорен за нарушения на международното право, свързани с действията на М23 по набиране или използване на деца във въоръжения конфликт в ДРК. Под командването на Sultani Makenga М23 е извършило редица зверства срещу цивилното население в ДРК.
                  Според разкази на свидетели и доклади бойците под командването на Sultani Makenga са извършвали изнасилвания на цялата територия на Rutshuru срещу жени и деца, някои едва на 8 години, като част от политиката за заздравяване на контрола над територията на Rutshuru. Под командването на Makenga М23 е провело множество кампании за насилствено набиране на деца в ДРК и региона, както и е извършвало убийства, осакатяване и нараняване на десетки деца. Много от принудително набираните деца са били на възраст под 15 години. Има сведения също, че Makenga е получавал оръжие и оръжеен материал в нарушение на мерките, предприети от ДРК в изпълнение на оръжейното ембарго, включително вътрешните постановления относно вноса и притежанието на оръжие и оръжеен материал. Действията на Makenga като лидер на М23 включват тежки нарушения на международното право и зверства срещу цивилното население в ДРК и са влошили положението на несигурност, разселване и конфликт в региона.

                  12.11.2012 г.

                  NGARUYE WA MYAMURO, Baudoin

                  Полковник Baudoin NGARUYE

                  1978 г.,
                  Lusamambo, на територията на Lubero, Демократична република Конго.

                  Военен лидер на „Mouvement du 23 Mars“ (М23)
                  Идентификационен номер във въоръжените сили на ДРК: 1-78-09-44621-80

                  През април 2012 г. Ngaruye командва бунта на бившия CNDP, познат като Mouvement du 23 Mars (M23), под заповедите на генерал Ntaganda. Понастоящем той е третият по ранг военнокомандващ в структурата на М23. Експертната група относно ДРК е препоръчвала включването му в списъка преди, през 2008 и 2009 г. Извършва тежки нарушения на човешките права и международното право и носи отговорност за такива. Между 2008 и 2009 г. и после към края на 2010 г. набира и обучава за М23 стотици деца. Извършвал е убийства, осакатяване и отвличане, често на жени. Носи отговорността за екзекуциите и изтезанията на дезертьори в рамките на М23. През 2009 г. във въоръжените сили на ДРК разпорежда всички мъже в селото Shalio във Walikale да бъдат убити. Освен това е набавял оръжие, боеприпаси и заплати в Masisi и Walikale под прякото командване на Ntaganda. През 2010 г. той организира принудителното разселване и експроприация на населението в област Lukopfu. Активно е участвал и в престъпни мрежи в рамките на въоръжените сили на ДРК, извличащи облаги от търговията с полезни изкопаеми, довела до напрежение и сблъсъци с полковник Innocent Zimurinda през 2011 г.

                  30.11.2012 г.

                  KAINA, Innocent

                  Полковник Innocent KAINA
                  „Индийската кралица“

                  Bunagana, територия Rutshuru, Демократична република Конго

                  Понастоящем Innocent Kaina е секторен командващ в „Mouvement du 23 Mars“ (M23). Извършва тежки нарушения на международното право и човешките права и носи отговорност за такива. През юли 2007 г. Гарнизонният военен съд в Киншаса обяви Kaina за виновен за престъпление срещу човечеството, извършено в окръг Ituri между май 2003 г. и декември 2005 г. Освободен през 2009 г. като част от споразумението за мир между конгоанското правителство и CNDP. В рамките на въоръжените сили на ДРК през 2009 г. носи вината за екзекуции, отвличания и осакатявания на територията на Masisi. Като командващ, подчинен на генерал Ntaganda, той е инициатор на бунта на бившия CNDP на територията на Rutshuru през април 2012 г. Грижи се за сигурността на бунтовниците извън Masisi. Между май и август 2012 г. следи за набирането и обучението на над 150 деца за бунта на М23, като разстрелва момчетата, опитали да избягат. През юли 2012 г. пътува до Berunda и Degho с цел мобилизация и набиране на бойци за М23.

                  30.11.2012 г.


title: 2009/552/ЕО, Евратом: Решение на Съвета от 16 юли 2009 година за назначаване на нов член на Комисията на Европейските общности

text:
               17.7.2009

               BG

               Официален вестник на Европейския съюз

               L 185/23

      РЕШЕНИЕ НА СЪВЕТА

   от 16 юли 2009 година
   за назначаване на нов член на Комисията на Европейските общности
   (2009/552/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност и по-специално член 215, втора алинея от него,
   като взе предвид Договора за създаване на Европейската общност за атомна енергия, и по-специално член 128, втора алинея от него,
   като имат предвид, че:
   С писмо от 5 юли 2009 г. г-н Louis MICHEL подаде оставка като член на Комисията, считано от 14 юли 2009 г. Той следва да бъде заместен за остатъка от неговия мандат,
   РЕШИ:
   Член 1
   Г-н Karel DE GUCHT се назначава за член на Комисията за периода от 17 юли 2009 г. до 31 октомври 2009 г.
   Член 2
   Настоящото решение поражда действие на 17 юли 2009 г.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 16 юли 2009 година.

            За Съвета

            Председател

         C. BILDT


title: Решение на Съвета от 28 май 1996 година за сключване на административни договорености относно търговията с текстилни продукти между Европейската общност и някои членове на Световната търговска организация

text:
Важна правна забележка

|

31996D0415

Официален вестник n° L 173 , 11/07/1996 стр. 0001 - 0053 специално чешко издание глава 11 том 24 стр. 262  - 263 специално испанско издание глава 11 том 24 стр. 262  - 263 специално унгарско издание глава 11 том 24 стр. 262  - 263 специално литвийско издание глава 11 том 24 стр. 262  - 263 LV.ES глава 11 том 24 стр. 262  - 263 MT.ES глава 11 том 24 стр. 262  - 263 PL.ES глава 11 том 24 стр. 262  - 263 SK.ES глава 11 том 24 стр. 262  - 263 специално словенско издание глава 11 том 24 стр. 262  - 263

		19960528Решение на Съветаот 28 май 1996 годиназа сключване на административни договорености относно търговията с текстилни продукти между Европейската общност и някои членове на Световната търговска организация(96/415/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 113 във връзка с член 228, параграф 2, първо изречение от него,като взе предвид предложението на Комисията,като има предвид, че Комисията е договорила административни разпоредби за търговията с текстилни продукти под формата на утвърдени протоколи или размяна на ноти с някои членове на Световната търговска организация, които като "административни договорености" по смисъла на член 2, параграф 17 от Споразумението за СТО възпроизвеждат съответните разпоредби на предходни двустранни споразумения, обхващащи търговията с текстилни продукти според Спогодбата относно международната търговия с текстил (CMTT/MFA);като има предвид, че посочените административни разпоредби за търговията с текстилни продукти следва да бъдат одобрени,РЕШИ:Член 1Административните разпоредби за търговията с текстилни продукти между Европейската общност и третите страни, изброени в приложението към настоящото решение, се одобряват от името на Общността.Текстовете на административните разпоредби за търговията с текстилни продукти са приложени към настоящото решение.Член 2Председателят на Съвета е упълномощен да посочи лицето/лицата, оправомощени да подпишат административните разпоредби, посочени в член 1, за да обвържат Общността.Съставено в Брюксел на 28 май 1996 година.За СъветаПредседателR. Serri--------------------------------------------------19960528ПРИЛОЖЕНИЕСписък на държавитеАржентинаБангладешХонконгИндияИндонезияМакаоМалайзияПакистанПеруФилипинитеСингапурЮжна КореяШри ЛанкаТайланд--------------------------------------------------


title: 2013/523/ЕС: Решение на Съвета от 18 октомври 2013 година за подписване, от името на Европейския съюз, на преработен Меморандум за разбирателство със Съединените американски щати относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо определени продукти от Европейския съюз

text:
               24.10.2013

               BG

               Официален вестник на Европейския съюз

               L 282/35

         РЕШЕНИЕ НА СЪВЕТА
   от 18 октомври 2013 година
   за подписване, от името на Европейския съюз, на преработен Меморандум за разбирателство със Съединените американски щати относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо определени продукти от Европейския съюз
   (2013/523/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Фаза 2, предвидена в Меморандума за разбирателство между Съединените американски щати и Европейската комисия относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо някои продукти от Европейските общности (МР), договорен между Съединените щати и Европейската общност на 13 май 2009 г. и одобрен от Съвета на Европейския съюз като международно споразумение на Съюза, приключи на 1 август 2013 г.

               (2)

               В интерес на Съюза е срокът на фаза 2 на МР да бъде удължен, като същевременно продължат усилията за приключване на спора в рамките на СТО, Европейските общности — Мерки относно месото и месните продукти (хормони).

               (3)

               За тази цел Комисията договори проект за изменения на МР съгласно съдържащото се в него разрешение за започване на преговори.

               (4)

               Преработеният МР следва да бъде подписан,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на преработения Меморандум за разбирателство със Съединените американски щати относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо определени продукти от Европейския съюз („преработеният МР“), при условие че посоченият преработен МР бъде сключен.
   Текстът на преработения МР е приложен към настоящото решение (1).
   Член 2
   Председателят на Съвета е оправомощен да посочи лицето/лицата, упълномощено(и) да подпише(ат) преработения МР от името на Съюза.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 18 октомври 2013 година.

            За Съвета

            Председател

         L. LINKEVIČIUS

      (1)  Текстът на преработения МР ще бъде публикуван заедно с решението за сключването му.


title: 2014/243/ЕС: Решение на Съвета от 14 април 2014 година относно подписването от името на Европейския съюз на Европейската конвенция за законовата защита на услуги, базирани на или представляващи условен достъп

text:
               30.4.2014

               BG

               Официален вестник на Европейския съюз

               L 128/61

         РЕШЕНИЕ НА СЪВЕТА
   от 14 април 2014 година
   относно подписването от името на Европейския съюз на Европейската конвенция за законовата защита на услуги, базирани на или представляващи условен достъп

      (2014/243/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 16 юли 1999 г. Съветът упълномощи Комисията да води преговори в рамките на Съвета на Европа, от името на Европейската общност, относно конвенция за законовата защита на услуги, базирани на или представляващи условен достъп.

               (2)

               Европейската конвенция за законовата защита на услуги, базирани на или представляващи условен достъп („Конвенцията“) беше приета от Съвета на Европа на 24 януари 2001 г.

               (3)

               Конвенцията създава нормативна рамка, която е почти идентична с рамката, предвидена в Директива 98/84/ЕО на Европейския парламент и на Съвета (1).

               (4)

               Конвенцията влезе в сила на 1 юли 2003 г. и е открита за подписване от страна на Съюза.

               (5)

               Подписването на Конвенцията би спомогнало да се разшири прилагането на разпоредби, подобни на тези в Директива 98/84/ЕО, отвъд границите на Съюза и да се установи приложимо на целия европейски континент право за услугите, основаващи се на условен достъп.

               (6)

               Конвенцията следва да бъде подписана от името на Съюза, при условие че бъде сключена на по-късна дата,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на Европейската конвенция за законовата защита на услуги, базирани на или представляващи условен достъп (2), при условие че Конвенцията бъде сключена.
   Член 2
   Председателят на Съвета се оправомощава от името на Съюза да определи лицето, упълномощено да подпише, или лицата, упълномощени да подпишат Конвенцията.
   Член 3
   Настоящото решение влиза в сила в деня на приемането му.

      Съставено в Люксембург на 14 април 2014 година.

            За Съвета

            Председател

         A. TSAFTARIS

      (1)  Директива 98/84/ЕО на Европейския парламент и на Съвета от 20 ноември 1998 г. относно правната защита на услуги, основаващи се на или състоящи се от достъп под условие (ОВ L 320, 28.11.1998 г., стр. 54).

      (2)  Текстът на Конвенцията беше публикуван в ОВ L 336, 20.12.2011 г., стр. 2.